„Ég ígérő fa”

Tolcsvay Béla és Béres Melinda írtak egy daljátékot „Ég ígérő fa”

címmel. Béla részéről megtisztelő volt a közreműködői felkérés,

és főleg az, hogy nem a végterméket mutatta meg, hanem a kezdetektől

részt vehettünk az alkotómunkában, és a saját népzenei

tudásunkat beépíthettük a darabba. Szépen alakult a mű. Kiderült,

hogy Heinczinger Mika a Misztrál együttesből énekel, sőt táncol is

Török Tilla énekessel, a másik főszereplővel. A Tolcsvay Trióval,

Nemes Leventével és a Cédrus Táncegyüttessel alkottuk a csapatot.

Amikor elkészült a mű, bementünk a Phoenix Stúdióba, felvettük a

lemezt Jánossy Béla segítségével, majd bemutattuk a máriaremetei

Kisboldogasszony Bazilika templomkertjében, Nagyboldogasszony

napján.

Ötezer ember jött el az előadásra, nagyon tetszett mindenkinek,

igazi siker volt. Tizennégy kamerával fel is vették a koncertet, hogy

filmet is készíthessenek belőle. A film is pontosan visszaadta azt az

érzést, hangulatot, amit az előadáson éreztünk.

A bemutató az Uránia Filmszínházban volt, és a film után kisírt

szemekkel, meghatódottsággal gratuláltak a szerzőknek, zenészeknek

a nézők. Azt mondta az egyik idős néni:

– Látja, kedveském, erre a szeretetre, őszinteségre vagyunk mi

kiéhezve, amit a film sugallt, de nemcsak mi, hanem az egész társadalom!

Ennél nagyobb dicséret nem is kellett.